CELEX: 32017D0419(01)
Language: el
Date: 2017-04-18 00:00:00
Title: Απόφαση της Επιτροπής, της 18ης Απριλίου 2017, σχετικά με τη Διευκόλυνση για τους Πρόσφυγες στην Τουρκία, για την τροποποίηση της απόφασης C(2015) 9500 της Επιτροπής της 24ης Νοεμβρίου 2015

19.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 122/4
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 18ης Απριλίου 2017
   σχετικά με τη Διευκόλυνση για τους Πρόσφυγες στην Τουρκία, για την τροποποίηση της απόφασης C(2015) 9500 της Επιτροπής της 24ης Νοεμβρίου 2015 (1)
   
   (2017/C 122/04)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 210 παράγραφος 2 και το άρθρο 214 παράγραφος 6,
   Εκτιμώντας τα ακόλουθα:
   
               (1)
            
            
               Με την απόφαση C(2015) 9500 final της Επιτροπής θεσπίστηκε μηχανισμός συντονισμού —η Διευκόλυνση για τους πρόσφυγες στην Τουρκία (εφεξής «Διευκόλυνση»)— με σκοπό την παροχή βοήθειας στην Τουρκία για την αντιμετώπιση των άμεσων ανθρωπιστικών και αναπτυξιακών αναγκών των προσφύγων και των κοινοτήτων υποδοχής τους, καθώς και των εθνικών και τοπικών αρχών για τη διαχείριση και την αντιμετώπιση των επιπτώσεων της εισροής προσφύγων. Η Διευκόλυνση αποσκοπεί στον συντονισμό και τον εξορθολογισμό των ενεργειών που χρηματοδοτούνται από τον προϋπολογισμό της Ένωσης και τις διμερείς συνεισφορές των κρατών μελών.
            
         
               (2)
            
            
               Στις 3 Φεβρουαρίου 2016 οι αντιπρόσωποι των κυβερνήσεων των κρατών μελών συμφώνησαν στην ΕΜΑ σχετικά με μια «κοινή αντίληψη για τη θέσπιση πλαισίου διακυβέρνησης και προϋποθέσεων σχετικά με τη Διευκόλυνση για τους Πρόσφυγες στην Τουρκία μεταξύ των κρατών μελών της ΕΕ και της Επιτροπής» (2) (εφεξής «κοινή αντίληψη»), καθώς και σχετικά με ένα υπόδειγμα πιστοποιητικού συνεισφοράς, με το οποίο τα κράτη μέλη δεσμεύονται να καταβάλλουν τις συνεισφορές τους στη Διευκόλυνση για τους Πρόσφυγες στην Τουρκία.
            
         
               (3)
            
            
               Κατά τη συνεδρίαση της ΕΜΑ στις 3 Φεβρουαρίου 2016, τα κράτη μέλη συμφώνησαν να απαλειφθούν οι αναφορές στους τόκους για καθυστερημένες συνεισφορές τόσο από το σχέδιο κοινής αντίληψης όσο και από το σχέδιο υποδείγματος πιστοποιητικού συνεισφοράς. Η απόφαση C(2016) 855 της Επιτροπής τροποποίησε την απόφαση C(2015) 9500 final της Επιτροπής προκειμένου αυτή να ευθυγραμμιστεί με την κοινή αντίληψη.
            
         
               (4)
            
            
               Σύμφωνα με την παράγραφο 2 της κοινής αντίληψης, η Επιτροπή είναι αρμόδια για τη διαχείριση των συνεισφορών σύμφωνα με τον κανονισμό (ΕΕ, Ευρατόμ) αριθ. 966/2012 (3) και τον κατ’ εξουσιοδότηση κανονισμό (ΕΕ) αριθ. 1268/2012 της Επιτροπής (4). Ο εν λόγω κανονισμός περιλαμβάνει διατάξεις για τη βεβαίωση των απαιτήσεων (5) και την καταβολή των τόκων υπερημερίας (6).
            
         
               (5)
            
            
               Το άρθρο 83 παράγραφος 1 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής προβλέπει ότι κάθε απαίτηση που δεν έχει καταβληθεί εντός της προθεσμίας που καθορίζεται στο χρεωστικό σημείωμα γεννά τόκους, με την επιφύλαξη τυχόν ειδικών διατάξεων που απορρέουν από την εφαρμογή ειδικών τομεακών κανονισμών.
            
         
               (6)
            
            
               Οι συνεισφορές των κρατών μελών για τη Διευκόλυνση για τους Πρόσφυγες στην Τουρκία είναι προαιρετικές και, σε αντίθεση με την περίπτωση των ιδίων πόρων, δεν αντιστοιχούν σε ήδη υφιστάμενη υποχρέωση. Επομένως, δεν είναι σκόπιμο να ζητείται από τα κράτη μέλη να καταβάλλουν τόκους για την καθυστέρηση πληρωμής των συνεισφορών τους στη Διευκόλυνση για τους Πρόσφυγες στην Τουρκία. Ως εκ τούτου, η απόφαση C(2015) 9500 της Επιτροπής θα πρέπει να τροποποιηθεί αναλόγως ώστε να θεσπιστεί παρέκκλιση από το άρθρο 83 παράγραφος 1 των κανόνων εφαρμογής.
            
         
               (7)
            
            
               Η Επιτροπή θα εξακολουθήσει να παρακολουθεί και να ενημερώνει τη διευθύνουσα επιτροπή της Διευκόλυνσης για την έγκαιρη καταβολή των συνεισφορών των κρατών μελών στη Διευκόλυνση για τους Πρόσφυγες στην Τουρκία, η οποία είναι καίριας σημασίας προκειμένου να εξασφαλιστεί η επίτευξη των στόχων της.
            
         
               (8)
            
            
               Η παρούσα απόφαση θα πρέπει να ισχύσει αναδρομικά από τις 10 Φεβρουαρίου 2016, ημερομηνία έκδοσης της απόφασης C(2016) 855 της Επιτροπής, προκειμένου να καλυφθούν οι συνεισφορές που έχουν ήδη πραγματοποιηθεί από τα κράτη μέλη,
            
         ΑΠΟΦΑΣΙΖΕΙ:
   Άρθρο 1
   Η απόφαση C(2015) 9500 της Επιτροπής τροποποιείται ως εξής:
   Στο άρθρο 6, προστίθεται το ακόλουθο κείμενο στην παράγραφο 3:
   
      «Δεν οφείλονται τόκοι για την καθυστέρηση πληρωμής από κράτος μέλος της συνεισφοράς στη Διευκόλυνση για τους Πρόσφυγες στην Τουρκία».
   
   Άρθρο 2
   Η παρούσα απόφαση αρχίζει να ισχύει από τις 10 Φεβρουαρίου 2016.
   
      Βρυξέλλες, 18 Απριλίου 2017.
      
         
            Για την Επιτροπή
         
         Günther H. OETTINGER
         
            Μέλος της Επιτροπής
         
      
   
   
      (1)  Όπως τροποποιήθηκε με την απόφαση C(2016) 855 final της Επιτροπής.
   
      (2)  Βλέπε έγγραφο COMBUD 49/1/16 REV1.
   
      (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      (4)  Κατ’ εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).
   
      (5)  Άρθρο 78 του κανονισμού (ΕΕ, Ευρατόμ) αριθ. 966/2012 και άρθρο 81 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής.
   
      (6)  Άρθρο 83 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής.